Кристоф Мекел
Врагът

Превод от немски: Венцеслав Константинов, —

chitanka.info

Когато някога се появих под слънцето,

Владетелят сред здрача каза

на хората си: „Вижте оня, дето крачи

там на светлото, това е той, заемайте се с него —

камъни нахвърляйте по пътя му,

не бива нищо да му се размине, имайте го под око!“

Под сянката отивам, бързо сменям кожата си

и излизам пак на светло, със свирка и тояга —

оня там сред здрача е подушил нещо

и казва: „Имайте го още по-отблизо под око,

не бива нищо да му се размине, това е нашият човек!“

Владетелят е обграден от хората си,

познава всичките ми дрехи и звуците на свирката,

следите ми открива даже във водата,

не мога с празни приказки да го залъжа.

За да замажа някога очите му, са нужни

още много знания по грим и маски.

1962

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.